Allen, die disen brief lesent alder hoͤrent lesen, ✳ kùnd und vergihe ich, Johans Wolen, ze Loͧffenbˀg gesezzen, ✳ daz ich schuldig
bin und gelten sol Wer̄her dem Schribˀ von Waldshutͦt und sinen erben ✳ fùnfzig pfund pfennīg niwer Zovingˀ mùnss.
und han gelobt und lob oͧch an disem brief fùr mich und min erben, ✳ mùg ich nit gevertigen ✳ der hocherborner
frowen, ✳ frow Agnèsen, wilent kùngin̄ ze Ungern, ✳ daz guͦt ze Togˀn, ✳ daz ich ir hatt geben ze koͧffen̄, ✳ aldˀ well
si nit da bi beliben, ✳ daz ich daz selb guͦt niemer sol ufgenemen von ir, ✳ ez sie den̄ Wer̄her Schriber aldˀ sin
erben ze gegen ✳ und ez werd den̄ im aldˀ sinen erben in ir gewalt geantwrtet, ✳ und sol ez nit verkoͧffen ✳ noch
versetzen ✳ noch endhein̄ weg verkùmmern, ✳ untz ich Wˀnhern den Schribˀ aldˀ sin erben geweren der fùnfzig
pfunden pfennīgen. ✳ und han im dez gesworn ze den heiligen einn geleirten eit. ✳ und wil ✳ und vergihe oͧch, ✳ tuͤg
ich da wider dehein̄ weg ✳ an geward ✳ mit verkoͤffen̄ aldˀ versetzen̄ ✳ aldˀ dehein̄ weg, ✳ daz im aldˀ sinen erben
moͤcht geschaden, ✳ daz si der selben pfennīg nit moͤchtin gewert werden, ✳ daz daz nit kraft noch macht sùl han,
an geistlichem noch an weltlichem gericht. ✳ und daz diz war sie und stete belib, so han ich disen brief geben,
besigelt mit minem ingsigel, ✳ der geben wart ze Waldshuͦtt, do man zalt von gotz geburt drùzehenhundert
jar, ✳ dar nach in dem fùnf und drisigosten jar, ✳ an dem nechsten donrstag nach dez heiligen crûcez tag ze meien. ✳